ປະທານາທິບໍດີ ຄົນໃໝ່ ຂອງອີຈິບ ສາບານໂຕ ເຂົ້າຮັບຕຳແໜ່ງ (ສະໄລດ໌)
ປະທານາທິບໍດີຄົນໃໝ່ຂອງອີຈິບ ມີກຳນົດ ສາບານໂຕເຂົ້າຮັບຕຳແໜ່ງ ຕໍ່ໜ້າສານລັດຖະທຳມະນູນ ໃນວັນເສົາມື້ນີ້ 
ປະທານາທິບໍດີທີ່ໄດ້ຮັບເລືອກໃໝ່ຂອງອີຈິບ ທ່ານ Mohamed Morsi ຈະ ສາບານໂຕເຂົ້າ ຮັບຕຳແໜ່ງໃນວັນເສົາມື້ນີ້ ຊຶ່ງເປັນຂີດໝາຍຂອງການເລີ່ມຕົ້ນປະຫວັດສາດໜ້າໃໝ່ຂອງ ປະເທດດັ່ງກ່າວທີ່ໄດ້ມີການເລືອກຕັ້ງປະທານາທິບໍ ດີພົນລະເຮືອນຄົນທຳອິດ ທ່ານ Morsi ຈະສາບານໂຕເຂົ້າຮັບຕຳແໜ່ງຕໍ່ໜ້າສານລັດຖະທຳມະນູນຂອງອີຈິບ ຂ່າວໂທ ລະພາບສະແດງໃຫ້ເຫັນວ່າ ທ່ານໄດ້ເດີນທາງ ໄປເຖິງສານລັດຖະທຳມະນູນ ຊ້າເກືອບນຶ່ງຊົ່ວ ໂມງໃນວັນເສົາ ມື້ນີ້ ຈຶ່ງໄດ້ເຮັດໃຫ້ພິທີ ສາບານເຂົ້າຮັບຕຳແໜ່ງຢ່າງເປັນທາງການ ຕ້ອງໄດ້ມີ ການຊັກຊ້າ ພິທີສາບານໂຕເຂົ້າຮັບຕຳແໜ່ງຂອງທ່ານໄດ້ມີຂຶ້ນນຶ່ງມື້ຫຼັງຈາກທ່ານໄດ້ກ່າວຄຳປາໄສຕໍ່ພວກ ສະໜັບສະໜຸນຫຼາຍສິບພັນຄົນທີ່ແໜ້ນກັນຢູ່ຈະຕຸລັດ Tahrir ໃນ ນະຄອນຫຼວງໄຄໂຣ ເພື່ອ ພາກັນປະທ້ວງສະພາປົກຄອງປະເທດຂອງພວກທະຫານ ທ່ານໄດ້ສະແດງຄວາມຄຳນັບຕໍ່ ປະຊາຊົນຊາວອີຈິບໃນທົ່ວປະເທດ ແລະຢູ່ຕ່າງປະເທດ ໂດຍເວົ້າວ່າ ເລືອດຂອງພວກປະຕິວັດ ທີ່ໄດ້ເສຍຊີວິດແລະບາດເຈັບໃນການລຸກຮືຂຶ້ນ ໄດ້ແຜ້ວທາງ ໃຫ້ມີອິດສະຫຼະພາບ ນອກນັ້ນ ແລ້ວທ່ານຍັງເວົ້າວ່າ ທ່ານຈະຮັກ ແລະໃຫ້ການຖະນຸຖໜອມຕໍ່ກຽດອັນຍິ່ງໃຫຍ່ ທີ່ປະຊາຊົນ ຊາວ ອີີຈິບໄດ້ມອບໃຫ້ແກ່ທ່ານ ທ່ານ Morsi ປະກາດວ່າ ຈະເຂົ້າຮັບຕຳແໜ່ງປະທານາທິບໍດີຕໍ່ໜ້າສະພາ ແຕ່ສະພາປົກຄອງ ທະຫານເວົ້າວ່າ ທ່ານຈະຕ້ອງສາບານໂຕຢູ່ຕໍ່ໜ້າສານລັດຖະທຳມະນູນຍ້ອນໄດ້ມີການຍຸບ ສະພາຕໍ່າເມື່ອໄວໆມານີ້ ທີ່ຄອບງຳໂດຍພັກພະລາດອນພາບມຸສລິມນັ້ນ ພວກນັກສັງເກດການບາງຄົນເວົ້າວ່າ ການບໍ່ລົງຮອຍກັນທີ່ວ່ານີ້ ອາດຈະເປັນໄລຍະທຳອິດ ໃນການຕໍ່ສູ້ຍາດແຍ່ງອຳນາດແບບແກ່ຍາວລະຫວ່າງພັກພະລາດອນພາບມຸສລິມແລະພວກ ທະຫານ ທ່ານ Morsi ໄດ້ສະມັກເປັນປະທານາທິບໍດີ ໃນນາມຜູ້ສະມັກຂອງພັກພະລາດອນພາບມຸສ ລິມກ່ອນທີ່ຈະລາອອກຈາກກຸ່ມດັ່ງກ່າວຫຼັງຈາກໄດ້ມີການປະກາດວ່າ ທ່ານເປັນປະທານາທິ ບໍດີທີ່ໄດ້ຮັບເລືອກໃໝ່ ໃນມື້ວານນີ້ ທ່ານໄດ້ສະແດງຄວາມປະສົງ ທີ່ຈະສ້າງຕັ້ງລັດຖະບານ ແບບມີທຸກພັກຝ່າຍເຂົ້າຮ່ວມ ເພື່ອຍື່ນມືໄປຫາທັງພວກມຸສລິມ ພວກຄຣິສຕຽນ ແລະພວກ ແມ່ຍິງນຳດ້ວຍ